元宵燈戲二十韻

欝欝圓明苑。春回霽景澄。一年今夜月。千古上元燈。特地張雲幄。橫空起綵棚。花幡森婀娜。綺閣抗峻嶒。丹繘纔羣挽。圓毬倏上升。暗烽閃似躍。穹腹坼如崩。錯落懸珠斗。熒煌拖玉繩。銀花飄萬點。寶鏡掛千層。蟾影藏華渚。虹橋笑廣陵。璇霄方晃朗。雷砲忽轟騰。火出同泉湧。烟飛並霧興。砰硠山欲裂。絡續響相譍。星斗光搖盪。樓臺氣烘蒸。散芒噴細霰。流線疾飛矰。後殿紛來屬。前茅却遞承。三軍聽號令。百鬼竄兢凌。畫障羅仙侶。銅簾化老僧。文成太平字。歌競萬年稱。筆下描難盡。人間見未曾。豈徒觀盛麗。知是導豐登。